**odi et amo**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"odi et amo. quare id faciam fortasse requiris?

nescio, sed fieri sentio et excrucior."\* / Catullus

simt

oamenii

timpul

ploaia

cum macină ca don quijote noaptea

de-mi lasă albă foaia

așternutul plin de speranță

ros de remușcare

avid de neuitare

paranteze deschise

fără zăvoare

la praguri

și-n punctele cardinale

mă doare

întunericul

ceața

morții care cer iertare

crucile reci în pijamale

printre morminte

strig

că mă doare

tu ești o floare

cu buzele calde

îmi spui că-i albastră

chiar ploaia

ninsoarea

amurgul din viața

ce râde dincolo

de cărți și pocale

otrăvuri amare

îmi cânți dimineața

cu mâna pe clapa

cu note aldine

îmi place prefața

rămâi lângă mine

mă-mbată dulceața

culorii divine

\*\*\*

cert

vântul

secunda

şi gândul

ce-aleargă aiurea

dar nu te ajunge

dezmiardă pădurea

sau macină sarea

la moara uitării

sub straşina zării

când plouă cu sânge

pe tâmpla-nserării

departe

pe marte

spre cercuri polare

trec albe fantasme

prin basme

gheţarii planetei

de coama cometei

înnoadă ninsoarea

sunt floarea

cicoarea

din ochii tăi dragi

ce-mi descuie cetatea

şi mâna de foc ce împarte dreptatea

eu nu ştiu ce-i ura

că tu eşti căldura

tulpina

lumina

ce-mi smulge din cer rădăcina

îmi place cuprinsul

iubesc tot ce-nseamnă

prenumele tău

un descântec de toamnă

rămâi lângă mine

alungă blestemul

şi-nvață-mă iar

cât de dulce-i poemul

ioan grigoraș liliana trif

\*urăsc şi iubesc. poate că te întrebi de ce fac asta?

nu ştiu. dar simt că mi se întâmplă şi sufăr.